Twee vas oor diefstal toe boer weg is | Netwerk24
Twee vas oor diefstal toe boer weg is
Deur André Damons 28 Julie 2019 19:46
Die polisie het op die gesteelde items beslag gelê toe hulle twee plaaswerkers van Bultfontein aangekeer het. Foto: Verskaf
Twee plaaswerkers van die Bultfontein-omgewing verskyn Maandag in die dorp se landdroshof nadat hulle na bewering hul werkgewer besteel het terwyl hy op vakansie was.
Die twee mans, 26 en 30 jaar onderskeidelik, is verlede week in hegtenis geneem kort nadat hulle na bewering verlede Sondag by die plaashuis op die plaas De Bruinspark ingebreek terwyl die boer op vakansie was.
Kapt. Stephen Thakeng, polisiewoordvoerder, sê die boer het die voorval by die Bultfontein-polisiekantoor aangemeld nadat hy ingelig is daar is by sy huis ingebreek.
Die vermeende inbrekers het glo vier selfone, 'n vuurwapen en ammunisie, flitsligte, drank en klere gesteel en is in besit van sommige van die items betrap toe hulle aangekeer is.
Die waarde van die gesteelde items beloop glo sowat R26 300.
Volgens Thakeng het die mans, wat op die plaas werk, geweet waar die huissleutel gehou word en het hulle dit gebruik om toegang tot die huis te kry.
Genl.maj. Lerato Molale, bevelvoerder van die Welkom-polisiëringsgebied, het die reservis-konstt. Moeketsi Tshosane en Thembekile Fepane sowel as die inwoners geloof vir hul goeie werk.